Vei langs flystripen (til høyre) til Rumbek flyplass
**Rumbek** er en by og tidligere hovedstad i Sør-Sudan. Byen er hovedstaden i delstaten Lakes, en av Sør-Sudans ti delstater.

Kristen misjonsarbeid ble innledet i området tidlig på 1900-tallet, og byen er siden 1974 bispesete for det katolske Rumbek bispedømme.

Plassering
----------

Byen ligger i fylket *Rumbek Central County* i delstaten Lakes i den sentrale Sør-Sudan, rundt 377 km nordvest for landets nåværende hovedstad og største by Juba. Rumbek befinner seg 420 moh.

Byen omgivelser består av savanne, med akasietrær. I området blir det dyrket durra, hirse og maniok.

Befolkning
----------

Byen og Rumbek Central County har en sammensatt befolkning på rundt 82 500 (2004). På den tiden fordelte befolkningen seg slik innen de ulike etniske gruppene:

* Dinka Agar: 60 %
* Dinka Gok: 30 %
* Bongo: 6 %
* Jur-Bel: 4 %

I 2011 ble det beregnet at byen hadde 32 100 innbyggere.

Historie
--------

I 1857 grunnlag den franske handelsmannen Alphonse de Malzac på dette stedet en stasjon for handel med elfenben. Betalingen til sine leverandører var i form av slaver, og Rumbek ble den første befestede slaveleiren i Sudan. Etter de Malzacs død i 1860 overtok Franz Binder virksomheten. Slavene og elfenbenet ble fraktet via Nilen og på seilskip til Khartoum. Da Emin Pasha kom til byen i 1881, sørget han for at flere hundre slaver ble frigitt. I 1885 ble Rumbek erobret av tilhengere av Mahdi under mahdistopprøret.

I den britiske kolonitiden, som varte fram til 1956, var Rumbek sete for en *District Commissioner*.

Byen ble 1. mai 1997 erobret av Det sudanske folks frigjøringsbevegelse under den andre borgerkrigen i Sudan, og de 600 regjeringssoldatene som var i byen flyktet mot Juba og Bor. Byen ble deretter utsatt for kraftig bombing fra regjeringsstyrkenes side.

Etter Naivasha-avtalen som avsluttet borgerkrigen, valgte frigjøringsbevegelsen å legge den midlertidige administrasjonen av det nye landet til Rumbek. Senere ble Juba valgt som landets faste hovedstad. Som for de fleste byene i Sør-Sudan, var Rumbek svært ødelagt som følge av kamphandlingene under borgerkrigen.

Referanser
----------

1. ↑  «Estimated Road Distance Between Juba And Rumbek With Map». Distancecalculator.globefeed.com. Besøkt 8. juni 2012.
2. ↑  «Elevation of Rumbek Is 412 Meters Above Sea Level». En.allmetsat.com. Besøkt 8. juni 2012.
3. ↑  «Estimated Demographics of Rumbek County In 2004» (PDF). Docs.google.com. Besøkt 8. juni 2012.
4. ↑  «Estimated Town Population In 2011». Hereorthere.com. 9. august 2000. Besøkt 8. juni 2012.
5. ↑  Douglas H. Johnson: *The Nuer Civil Wars*, i Günther Schlee, Elizabeth Watson (Hrsg.): *Changing Identifications and Alliances in Northeast Africa: Ethiopia and Kenya*, 2009, ISBN 978-1-84545-603-0, s. 33
6. ↑  «Sudan vor dem Teilung: Vor dem Sturm» Frankfurter Rundschau 10. januar 2011, besøkt 8. juni 2012
7. ↑  «South Sudan's unlikely capital», BBC, 21. januar 2005, besøkt 8. juni 2012

Eksterne lenker
---------------

* (en) Rumbek – kategori av bilder, video eller lyd på Commons Rediger på Wikidata
* Rumbeks plassering på GoogleMaps
* Reportasje fra feiringen av uavhengighetsdagen på byens frihetsplass i 2011 Arkivert 12. juni 2012 hos Wayback Machine.
* Om gjenoppbyggingen av landet: «Cellphones, roads, and girls in school. Is this south Sudan?», The Christian Science Monitor,24. januar 2005

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** GeoNames
 |